text: Lendemain, droit à la jornée,
   Furent leur gent toute arréée
   Pour aler au lieu où cuidoient
   Les rois qui fuïs s'en estoient,
   Ainsi com vous oy avés ;
   Mais n'i trouverent fors navrés
   PageV01P043
   Et gent qui fuïr ne s'en porent.
   De ceaus tirent ce que il vorrent
   Et ce que il i apartint
   Ne sai pas kan qu'il i avint.
   Mainte tente, maint paveillon
   Et maint tré de riche façon
   Trouverent, et moult d'autres biens.
   Car n'en avoient porté riens
   Li roi ne cil qui s'en fuioient ;
   À l'eschaper plus entendoient.
   Departi fu en pluseurs mains
   Cele jornée le gaains.
   Sachiez que maint coffre effondré
   Y ot, et maint sac desciré,
   Et mainte bouge decoupée,
   Ainçois qu'ele fust deffermée.
   Entre argent et joiaus et or
   Trouverent moult très grant tresor,
   Or en paillole et en tarin,
   Maint anel d'or et maint bacin
   Trouverent, et maint grant jouel
   Qui estoient et riche et bel.
   Mainte riche vaisselemente
   Touverent, bele et noble et gente,
   Pos, hanas et platiaus d'argent ;
   Car moult estoient riche gent
   Li roi qui s'en erent fuï.
  